**Образац 12**

**ЈП СТАНДАРД**

**ИЗВЕШТАЈ О СТЕПЕНУ УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА**

За период од 01.01. до ­­31.03.2022. године

ЈАГОДИНА 29.04.2022.

**I ОСНОВНИ СТАТУСНИ ПОДАЦИ**

Пословно име: ЈП Стандард

Седиште: Јагодина, Краља Петра I бр.4

Претежна делатност: Производња и дистрибуција воде

Матични број: 07114885

ПИБ:101322413

Надлежно министарство: Министарство државне управе и локалне самоуправе

Делатности јавног предузећа су: производња и дистрибуција воде, одвод отпадних вода са пречишћавањем, одржавање чистоће у граду, одржавање и изградња зелених површина у граду, организација промета на пијацама, гробљанске услуге и други послови.

Годишњи Програм пословања ЈП Стандард бр.10721 усвојен је 30.11.2021. одлуком надзорног одбора ЈП Стандард бр. 10686-2. Решење Скупштине града Јагодине бр: 020—327/2021-01, о одавању сагласности на усвојени Програм пословања донето је на седници одржаној 20.12. 2021. и објављено је у службеном гласнику града Јагодине бр. 22

**II ОБРАЗЛОЖЕЊЕ ПОСЛОВАЊА**

Основна делатност ЈП Стандард је производња и дистрибуција воде.

У периоду од 01.01.2022. до 31.03.2022. произведено је и граду испоручено 549.452 м3 воде.

Количина произведене воде је у складу са планом.

**III ОБРАЗЛОЖЕЊЕ ОБРАЗАЦА**

1. БИЛАНС УСПЕХА

Пословни приходи су мањи у односу на план за 40% за период јануар-март 2022. У овом периоду је планирано повећање продаје производа и услуга, али до тога није дошло па су самим тим и планирани приходи мањи. Такође, због последица пандемије, рађени су углавном проритетни послови и није било захтева за планираним услугама и радовима очекиваним у овом периоду.

Приходи од продаје робе су повећани јер је дошло до повећања набавних и продајних цена.

Финансијски приходи су повећани због обрачуна камата на дуговања.

Пословни расходи су мањи с обзиром да није било утрошка материјала и горива за планиране активности продаје производа и услуга, које су такође мање од планираних.

Финансијски расходи су такође мањи у односу на план због смањених обавеза за камате.

С обзиром на смањене приходе у овом периоду исказан је нето губитак из редовног пословања у износу од 4.325.000, али се надамо да ће се ситуација знатно побољшати у наредном периоду и да ће доћи до реализације планираних прихода од продаје производа и услуга.

2. БИЛАНС СТАЊА

Основни капитал је непромењен и износи 61.758.000 динара.

Стална имовина је мања за 1% у односу на план за период јануар-март 2022. зато што није извршена набавка планираних средстава (машина за одржавање зелених површина, транспортна колица, компјутерска опрема и др.)

Обртна имовина мања је у односу на план, за 22% због мање реализације по основу продаје производа и услуга у односу на план као и због смањења материјалних трошкова.

Укупан капитал је повећан у односу на план због повећања нераспоређеног добитка из претходних година.

Дугорочне обавезе су мање у односу на план за 12% зато што у овом периоду није било кредитног задуживања по основу лизинга за набавку машина за обављање основне делатности предузећа.

Краткорочне обавезе су мање у односу на план, јер није било кредитног задужења које је планирано за набавку добара.

Обавезе из пословања су мање зато што је због смањења продаје производа и услуга смањена и набавка материјала и добара за реализацију истих.

3. ИЗВЕШТАЈ О ТОКОВИМА ГОТОВИНЕ

Приливи готовине из пословних активности су 31% мањи од планираних због смањених активности у периоду јануар-март 2022.

Одливи готовине из пословних активности су у складу са планом.

Одливи готовине из активности инвестирања су доста мањи од планираних, јер није било набавке опреме и средстава за рад у посматраном периоду.

Свега прилив готовине износи 211.172.000, а свега одлив готовине 211.124.000. И прилив и одлив су за 31% мањи од плана , што је такође последица смањене активности ЈП Стандард у првом кварталу.

Готовина на крају обрачунског периода износи 384.367,00 динара.

4. ТРОШКОВИ ЗАПОСЛЕНИХ

Маса зарада (БРУТО 1), износи 89.239.498, а планирано је 90.340.000 што значи да су зараде исплаћене у складу са планом.

Накнаде по уговору о делу није било, а планирано је 70.000 у те сврхе.

Накнаде по уговору о привременим и повременим пословима су повећане у односу на план због ангажовања већег броја радника од планираног.

Дневнице на службеном путу нису исплаћиване у овом периоду као и накнаде трошкова на службеном путу.

Отпремнине за одлазак у пензију су повећане у односу на план, јер је уместо планираних 3 у извештајном периоду било 4 одласка у пензију.

Јубиларне награде су исплаћене у мањем износу у односу на план, због кашњења у исплати.

Помоћ радницима није исплаћивана у овом периоду.

5. ДИНАМИКА ЗАПОСЛЕНИХ

Закључно са 31.03.2022 ЈП Стандард има 371 запосленог , од чега 358 запослених на неодређено време и 13 запослених на одређено време.

Дошло је до неслагања броја запослених са планом, јер није остварен планирани прилив запослених. Тачније запослен је само 1 радник, али је ангажовано 12 радника на привременим и повременим пословима.

Што се одлива радне снаге тиче, 4 запослена су отишла у пензију и 1 је добио отказ.

Због одрживости процеса рада, очекује се да се у наредном периоду усклади број планираних и новозапослених радника, ради попуњавања упражњених радних места.

6. РАСПОН ПЛАНИРАНИХ И ИСПЛАЋЕНИХ ЗАРАДА

Просечна зарада (БРУТО 1) за први квартал 2022. износи 81.939,67 динара, док просечна ислаћена нето зарада за тај период износи 59.367,90 динара.

На износ исплаћених зарада утиче више фактора: одмори, боловања, рад празником и викендом, минули рад, тренутни прописани износ минималне зараде у Републици Србији, колективни уговор.

Када се све то узме у обзир може се рећи да су исплаћене зараде у складу са планом за 2022.

7. СУБВЕНЦИЈЕ И ОСТАЛИ ПРИХОДИ ИЗ БУЏЕТА

Субвенције из буџета града Јагодине исплаћују се на основу одлуке Скупштине града о субвенционисању цена пијачних услуга.

Субвенције из буџета за период 01.01.2022. до 31.03.2022. веће су од планираних за 7.500 динара.

Реализација субвенција зависи од броја тренутно издатих тезги на пијаци, па је зато дошло до разлике.

8. СРЕДСТВА ЗА ПОСЕБНЕ НАМЕНЕ

Трошкови репрезентације су значајно мањи у односу на план. Од планираних 130.000 реализовано је 21.669 динара.

Трошкови рекламе и пропаганде су повећани у односу на планирана средства за ту намену. Планирано је 50.000 а реализовано је 69.412 динара.

9. КРЕДИТНА ЗАДУЖЕНОСТ

Закључно са 31.03.2022. укупна кредитна задуженост износи 292.279.193 динара. У периоду јануар-март 2022. није било нових кредитних задуживања.

10. ИЗВЕШТАЈ О ИНВЕСТИЦИЈАМА

Инвестиције су планиране за четврти квартал, а везане су за пословни простор за обављање комуналне делатности.

11. ПОТРАЖИВАЊА, ОБАВЕЗЕ И СУДСКИ СПОРОВИ

Потраживања су приказана у бруто износу за све врсте потраживања која ЈП Стандард има према својим дужницима. Потраживања до 3 месеца износе 64.155.588, од 3 месеца до 12 месеци износе 73.519.971, а старија од 12 месеци 418.654.597. Исправка ненаплаћених потраживања се врши за сва потраживања старија од 120 дана.

Обавезе приказују обавезе ЈП Стандард по свим основима. Обавезе до 3 месеца износе 105.683.470, од 3 месеца до12 месеци износе 171.718.900, а старије од 12 месеци износе 294.480.716.

У првом кварталу 2022. воде се 93 спора за комуналне услуге у којима се ЈП Стандард појављује као тужилац и 95 спорова у којима се појављује као тужени (радни спорови).

**IV ЗАКЉУЧНА РАЗМАТРАЊА И НАПОМЕНЕ**

Показатаљи пословања ЈП Стандард за период 01.01.2022. - 31.03.2022. не одступају значајно од планираних вредности. Ипак на крају првог квартала 2022. постоји негативан нето резултат у износу од 4.325.000.

Очекује се повећање активности ЈП Стандард , а самим тим и повећање прихода од продаје производа и услуга у наредном периоду па се очекује и бољи нето резултат у наредном кварталу.

Предузете су мере према нередовним платишама , корисницима услуга, у виду опомена и утужења. Очекује се да ће предузете мере значајно утицати на побољшање нето резултата у наредном извештајном периоду.

Директор ЈП Стандард

Драган Лукић.

Датум 29.04. 2022. \_\_\_\_\_\_\_\_\_\_\_\_\_\_\_\_\_\_